text: Vognmand i røg og damp i Netto
  21 marts 2018 kl. 06.22
  En uheldig vognmand udløste natten til onsdag røgkanonen i Netto i Varde.
  Røgkanoner er meget anvendt i forretninger, der er plaget af indbrud - og de er effektive og virker forskrækkende, når de udløses.
  Det måtte en vognmand i nat sande, da han ved et uheld aktiverede røgkanonen under aflæsning af varer ved Netto i Varde.
  - Han ringede og var noget forskrækket over, at han var kommet til at udløse alarmen og røgkanonen, der havde indhyllet hele forretningen i røg, fortæller vagtchef Nikolaj Hølmkjær, Syd- og Sønderjyllands Politi, onsdag morgen til TV SYD.
  Forretningens vagtselskab blev tilkaldt og har sørget for en grundig udluftning, mens den slukørede vognmand kunne fortsætte sin varetur.
  